作者：贺铸
词牌/韵律：东吴乐・尉迟杯

paragraphs: 胜游地。
信东吴绝景饶佳丽。
平湖底，见层岚，凉月下，闻清吹。
人如秾李。
泛金袂、香润苹风起。
喜凌波、素袜逢迎，领略当歌深意。
鄂君被。
双鸳绮。
垂杨阴，夷犹画舲相舣。
宝瑟弦调，明珠佩委。
回首碧云千里。
归鸿后、芳音难寄。
念怀县、青鬓今无几。
枉分将、镜里华年，付与楼前流水。